Oud-blaser Jackson nou afrigter | Netwerk24
18 September 2020 09:12
Glen Jackson in 'n Superrugby-kragmeting in 2019. Foto: Getty Images
Jackson (44) het in Januarie aangekondig dat sy tyd as skeidsregter verby is, omdat hy as wedstrydbeampte in 2019 se Wêreldbeker-toernooi in Japan oor die hoof gesien is.
Later daardie maand het dit bekend geword dat hy 'n pos by Sanzaar (beheerliggaam van Superrugby en die Rugbykampioenskap) aanvaar het, waar hy spelers se tegniek in duikslae in die Superreeks onder die vergrootglas sou plaas.
Maar nou het Vern Cotter, wat laat verlede jaar die leisels as hoofafrigter by die Fidjiane oorgeneem het, Jackson by sy afrigtingspan betrek. Dié voormalige losskakel sal die vaardigheidsafrigter wees en ook die spelers help om met die skeidsregters oor die weg te kom.
"Dit sal ons baie help, want as ons dissipline goed is en ons die aantal strafskoppe teen ons kan verminder, sal dit ons minder kwesbaar laat," sê Cotter in 'n verklaring van die Fidjiaanse Rugbyunie.
Nie almal was altyd gaande oor Jackson in sy tyd as skeidsregter nie. In 'n anonieme peiling wat 'n paar maande gelede in Nieu-Seeland gedoen is, het hy loshande met die "prys" as die swakste fluitjieblaser in die Superreeks weggestap.
Buiten vir Jackson, het Cotter, wat voorheen spanne soos Skotland en die Franse klubspan Montpellier gebrei het, ook Daryl Gibson en Richie Gray by sy afrigtingspan gevoeg.
Gray was voorheen as 'n afbreek-spesialis by die Springbokke betrokke, terwyl Daryl Gibson die Waratahs tussen 2016 en 2019 in die Superreeks gebrei het. Gray se fokus sal weer die afbreekpunte wees, terwyl Gibson die sweep agterlangs sal klap.
Dié kundigheid sal beslis help om die Fidjiane 'n gedugte teenstander in vanjaar se agtnasies-toernooi in Europa (die Autumn Nations Cup) te maak. Die kompetisie sal uit die spanne wat aan die Sesnasies-reeks deelneem, sowel as Fidji en Georgië bestaan.
Fidji, 11de op die Wêreldranglys, begin sy veldtog op 15 November teen Frankryk. Hy sal Italië en Skotland daarna pak. Die span se laaste wedstryd sal teen een van Engeland, Wallis, Ierland of Georgië wees.
Dié kompetisie is gereël nadat Covid-19 die spanne van die Suidelike Halfrond voorkom het om soos gebruiklik aan die einde van die jaar na Europa te toer en omdat die uitgestelde Rugbykampioenskap geskeduleer is om in dieselfde tydgleuf sal plaasvind. – Reuters, Sportredaksie